Diari Oficial de la Generalitat Valenciana


Sumari del DOGV 5648, del 27-11-2007 (2007/14702)

RESOLUCIÓ de 2 de novembre de 2007, de la Direcció General de Patrimoni Cultural Valencià de la Conselleria de Cultura i Esport, per la qual s'incoa l'expedient per a la delimitació de l'entorn de protecció de la torre de Donya Blanca a Torreblanca (Castelló) i s'establix la normativa protectora corresponent.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5648

Data del DOGV
:   27-11-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/14443


Data del document
:   02-11-2007

Organisme emissor
:   Conselleria de Cultura i Esport

Tipus de document
:   Resolució

Descriptors 

:   * Torreblanca
    * protecció del patrimoni
    * patrimoni arquitectònic
    * ben cultural

RESOLUCIÓ de 2 de novembre de 2007, de la Direcció General de Patrimoni Cultural Valencià de la Conselleria de Cultura i Esport, per la qual s'incoa l'expedient per a la delimitació de l'entorn de protecció de la torre de Donya Blanca a Torreblanca (Castelló) i s'establix la normativa protectora corresponent. [2007/14077]
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural que integren el patrimoni cultural valencià tots els béns existents al territori de la Comunitat Valenciana que, a l'entrada en vigor de la dita llei, ja havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant per expedient individualitzat com en virtut del que establixen l'article 40.2 de la dita llei i les seues diposicions addicionals primera i segona. En virtut de l'atribució legal o automàtica de la condició de monumental continguda en les diposicions addicionals primera i segona d'esta última norma, la torre de Donya Blanca a Torreblanca (Castelló) constituïx, per tant, per ministeri de la llei un bé d'interés cultural amb la categoria de monument
En aplicació del que disposa el paràgraf segon de la disposició transitòria primera de la Llei 4/98, d'11 de juny, del Patrimoni Cultural Valencià, la conselleria de Cultura i Esport de la Generalitat podrà complementar, amb les noves mencions i determinacions d'esta llei, les declaracions produïdes amb anterioritat a la seua entrada en vigor.
En compliment del que disposen els articles 27 i 28 de la Llei 4/1998, d'11 de juny, del Patrimoni Cultural Valencià, i vist l'informe emés pel Servici del Patrimoni Arquitectònic i Mediambiental d'esta direcció general, favorable a la incoació de l'expedient per a la delimitació de l'entorn de protecció de la torre de Donya Blanca a Torreblanca (Castelló) i la determinació de la normativa protectora corresponent, la Direcció General de Patrimoni Cultural Valencià de la conselleria de Cultura i Esport de la Generalitat, resol:
Primer
Incoar expedient per a la delimitació de l'entorn de protecció de la torre de Donya Blanca a Torreblanca (Castelló) i determinar-ne la normativa protectora en l'articulat que es transcriu literalment a continuació.
Els annexos que s'adjunten a la present resolució delimiten literalment i gràficament l'entorn de protecció del bé monumental.
Normativa de protecció de la torre de Donya Blanca i del seu entorn.
Monument:
Article 1
Caldrà ajustar-se al que disposa la secció segona, «Règim dels béns immobles d'interés cultural», del capítol III, títol II de la Llei 4/1998, d'11 de juny, del Patrimoni Cultural Valencià, aplicable a la categoria de monument.
Article 2
Els usos permesos seran tots aquells que siguen compatibles amb la posada en valor i el gaudi patrimonial del bé i que contribuïsquen a la consecució dels dits fins. L'autorització particularitzada d'ús es regirà d'acord amb el que disposa l'article 35 de la Llei 4/98, d'11 de juny, del Patrimoni Cultural Valencià.
Entorn de protecció:
Article 3
A fi de preservar el paisatge històric de la torre, no s'autoritzarà cap edificació per a qualsevol ús, i quedaran expressament prohibits els moviments de terres, les excavacions, les senyalitzacions de publicitàries i l'abocament de residus.
Article 4
No es permetran instal·lacions o elements emergents com ara fanals, sitges, marquesines, rètols, depòsits elevats... que pertorben el caràcter rústic de l'àmbit protegit.
Article 5
Els edificis existents en l'entorn no podran augmentar el seu volum edificat. El seu acabat exterior haurà d'atindre's a l'ambient rústic en què estan situats.
Article 6
No es permetran les tanques no tradicionals que desvirtuen la continuïtat paisatgística del territori.
Article 7
Per a tot allò que no regula la present normativa serà necessària l'autorització de la conselleria competent en matèria de cultura, preceptiva, d'acord amb l'article 35 de la Llei 4/98, d'11 de juny, del Patrimoni Cultural Valencià, per a qualsevol intervenció, inclús les regulades pels articles anteriors; la dita autorització haurà de tindre en compte els criteris establits en l'article 39.3 de la mateixa llei.
Article 8
En qualsevol actuació que afecte el subsòl del monument i el seu entorn serà d'aplicació el règim cautelar establit per l'article 62 de la Llei 4/98, d'11 de juny, del Patrimoni Cultural Valencià, per a la salvaguarda del patrimoni arqueològic.
Segon
En compliment del que preceptua l'article 27.3 de la Llei del Patrimoni Cultural Valencià, notificar esta resolució a l'Ajuntament de Torreblanca, al titular dominical de l'immoble i a les altres persones interessades, i fer-los saber que, de conformitat amb el que establixen els articles 35 i 36 en relació amb el 27.4 de la llei, la realització de qualsevol intervenció, tant en el monument com en el seu entorn, haurà de ser autoritzada preceptivament per esta direcció general amb caràcter previ a la seua realització i a l'atorgament de llicència municipal, si és el cas, quan esta siga preceptiva.
Tercer
La present incoació, d'acord amb el que establix l'article 33 de la Llei 4/98, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i qualssevol actes d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden igualment suspesos els efectes de les ja atorgades, suspensió els efectes de la qual i, de conformitat amb la limitació temporal continguda en el paràgraf segon de l'article 33 de la Llei 4/98, d'11 de juny, del Patrimoni Cultural Valencià, es resoldran després de la declaració. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que manifestament no perjudiquen els valors del bé que motiven la incoació, així com les obres que, per causa major o interés general, hagen de realitzar-se inajornablement, segons el que disposa el paràgraf primer del mencionat article.
Quart
Que, en compliment del que preceptua l'article 27.3 de la llei es notifique la present resolució al Registre General de Béns d'Interés Cultural per a la seua anotació preventiva.
Quint
Que la present resolució, amb els seus annexos, es publique en el Diari Oficial de la Comunitat Valenciana i en el Boletín Oficial del Estado.
València, 2 de novembre de 2007. La directora general de Patrimoni Cultural Valencià: Paz Olmos Peris.
annex II / anexo iiANNEX
DELIMITACIÓ LITERAL
1. Justificació de la delimitació proposada
La delimitació s'establix en funció de criteris tipològics i paisatgístics. Com que es tracta d'una torre rodejada de camps, s'inclouen en el perímetre de protecció les parcel·les rústiques més pròximes i les carreteres i els camins rurals des d'on és possible contemplar-la com a tal. També es considera la via de ferrocarril com un límit visual de l'entorn de la torre.
2. Delimitació de l'entorn
Origen: intersecció de la prolongació del límit nord de la parcel·la 68 amb la 94, les dos del polígon cadastral 8.
Sentit: horari.
Línia delimitadora: des de l'origen, la línia recorre les mitgeres nord de les parcel·les cadastrals 68, 71, 57b, 57h, la mitgera sud de la 57k i la de la 57l. Gira per a incloure les parcel·les 23 i 32 fins a la línia del ferrocarril. Inclou este tram de ferrocarril fins a girar a nord-oest i incloure el camí existent que rodeja les parcel·les 73, 70, 69 i 68 fins al punt d'origen A.